Nog 'n eiendomsagent glo deur dieselfde rowers aangeval | Maroela Media
Maroela Media het verlede week berig Suzette van Loggerenberg (39), 'n eiendomsagent van HRE Eiendomme in Heidelberg, het 'n huis wat leeggestaan het in Vosstraat, Rensburg, aan twee mans gewys wat hulle as voornemende kopers voorgedoen het. Daar het hulle haar oorval, op die badkamervloer vasgemaak en van haar selfoon, beursie en Toyota-bakkie beroof.
Intussen het 'n ander eiendomsagent Maroela Media genader en vertel dat dieselfde met haar gebeur het. Die agent, wat verkies om anoniem te bly ter wille van haar veiligheid, het in Februarie 'n leë huis in Kliprivier aan twee mans gewys.
"Die mans het my by 'n winkelsentrum ontmoet en ek het hulle na die huis geneem. Hulle het in 'n wit VW Polo gery. Die een man was in sy 20's terwyl die ander in sy 40's was. Hulle het hulself as Lucky en Wiseman voorgestel," het sy gesê. Sy vertel dat sy besig was om vir hulle die huis te wys toe sy skielik die vuurwapen teen haar kop gevoel het in die hoofslaapkamer.
"Hulle het my hande en voete met kabelbinders vasgemaak en my op die grond laat lê. Daarna het hulle my horlosie, ring en goue hangertjie afgehaal en my motor se sleutels gevat." Die rowers het haar glo 'n stuk papier gegee om haar bankbesonderhede op neer te skryf. Sy het dit neergeskryf, maar het nie haar beursie by haar gehad nie en hulle kon dus nie haar bankkaarte in die hande kry nie.
Terwyl die rowers met haar besig was, het die eienaar van die huis toevallig daar aangekom. Die rowers het hom ook oorval en vasgebind. "Hulle het teruggekom na die kamer waar ek gelê het en een of ander middel in my gesig gespuit. Dit het 'n chemiese reuk gehad en het my slaperig laat voel," het sy gesê.
Sy vertel dat sy haarself gedwing het om wakker te bly en geluister het hoe die rowers met haar motor wegry. Toe sy seker is dit stil, het sy opgestaan en geskuifel tot by die kombuis waar die eienaar vasgebind gelê het. Hulle kon daarin slaag om hulself te bevry en het hulp gaan soek.
Ná die voorval het 'n privaatspeurder haar genader en haar foto's gewys van die twee mans wat haar vermoedelik beroof het. Sy het hulle dadelik op die foto's herken. Maroela Media het dieselfde foto's aan Van Loggerenberg gewys en sy het ook bevestig dat dit die twee mans is wat haar beroof het.
Maroela Media verneem dat 'n derde eiendomsagent in September verlede jaar in Alberton deur dieselfde twee mans op dieselfde wyse beroof is.
Die eiendomsagent wat in Kliprivier beroof is, het probeer om die foto's aan die polisie te verskaf, maar beweer hulle het tot vandag toe nog nie die foto's by haar gekry nie. "Die ondersoekbeampte is altyd te besig om met my te praat en bel nooit terug as ek boodskappe los nie. 'n Ruk gelede het iemand my laat weet dat die saak vir tyd en wyl gesluit word totdat meer inligting beskikbaar is," het sy gesê.
Maroela Media het die polisie om kommentaar genader en wag vir terugvoer.
Kyk nou begin dit net te erg raak. Hulle skrik vir niks en niemand omrede daar niks aan hulle gedoen word nie. Word hulle gevang is hulle maar net weer uit en doen dit net weer en flippen weer. Die president sit net op sy boude en doen absoluut niks om die land veilig te hou nie. Gun wonder mense begin nou land uitvlug nie. Jy mag ook niks vir hulle se nie dan is jy 'n rassis, maar hulle kan se en doen wat hulle wil. Is moeilik om kalm te bly met die goed wat nou die land… Lees meer »
Vir wat publiseer julle nie die twee se fotos nie, dis mos n gudlige geleentheid om die mense vas te trek, dit help niks die foto's is in julle besit nie maar word nie gepubliseer nie!
Ek stem Dawie. Elke eindomsagent in die land moet weet hoe hierdie twee lyk.
Hoe kan julle so onverantwoorlik wees. Nee dammit waars julle wapens. Een aan elke sy, neem nog twee eiendoms agente saam, al moet jy komm deel, julle kan dit nie doen nie dis eenvoudig te gevaarlik. Wed julle hulle werk vir die polisie ou kalante.
Hierdie is beskermde uitgeslape werf pestings. Deel liewer die komissie met nog n agent en speel veilig. Pasop vir wapen dra tensy jy hulle die huis wys met n wapen as "pointer". Twee mans oorompel n vrou alleen met gemak en dan is jy jou wapen kwyt en dalk nog jou lewe. Om te wag op n antwoord van die polisie is…..nou ja toemaar. Die belangrikste is nou die onbelangrike.